Družetići

**Družetići** su naselje u Srbiji u opštini Gornji Milanovac u Moravičkom okrugu. Prema popisu iz 2002. bilo je 703 stanovnika (prema popisu iz 1991. bilo je 866 stanovnika).

Družetići, zajedno sa svojom varošicom Kamenicom, udaljeni su od Gornjeg Milanovca 43&nbsp;km. Nalaze se na starom putu za Požegu, na području užičke Crne gore, na nadmorskoj visini od 480 do 660 m i površini od 3.154 ha

## Demografija
U naselju Družetići živi 596 punoletnih stanovnika, a prosečna starost stanovništva iznosi 47,2 godina (46,7 kod muškaraca i 47,7 kod žena). U naselju ima 221 domaćinstvo, a prosečan broj članova po domaćinstvu je 3,18.

U devetnaestoj knjizi "Naselja i poreklo stanovništva" (izdanje 1925 g.) navodi se "jaka i snažna porodica iz Rovaca u Crnoj Gori, nemirna i vrlo plodna - Ćajići na Kosama". Njih je nekoliko prezimena, na Kosama i u planini: Tanaskovići, Milosavljevići, Trifunovići, Neškovići i Marinkovići. 33 kuće, slave svetog Luku. Kose su deo sela Družetići prema Bogdanici a iznad Kamenice, drumskog naselja na reci Kamenici pod Ruevcem. O familiji Tanasković iz Družetića ostalo je sećanje počev od Sima i Tanaska - Simeunovog i Maksimovog oca. Simeun Tanasković i žena mu Marija izrodili decu: Radisava, Milivoja, Nikolu, Tanasija i kći Savku. Ova porodica imala je od imanja: kuću i zgradu, njivu od1/2 pluga, 2 livade, 2 kose, zabran, 1 pug. Za poreske obaveze određeno im je da po imanju spadaju u I klasu a po prihodu u IV klasu, te su imali obavezu od 11 cesarskih dukata platiti za 1863 godinu. Kako se računa da su naseljavanja u ovom kraju bila pre 1804 godine, to se Simeun i brat mu Maksim rodiše u Družetićima. Simeun i Marija su, zabeleženo je, bili dobrostojeći, pominje se da su i on i žena mu Marija imali po konja.

Nikola Tanasković, jedan od sinova Simeunovih, i žena mu Joka, imali su petoro dece: Radenka, Radomira, Milića, Iliju i kći Draginju, udatu Kaljević. Deca Nikolinog sina Radomira: Milojko, Simeun, Miodrag, Adam i kći Milena, udata Miletić, sećali su se kako je njih jedanaestoro živelo u jednoj "zgradi". Tanaskovića danas ima svuda, od Družetića, Požege, Čačka, Beograda ... U Družetićima su Milojkov sin Mića i žena Doca sa sinom Milovanom i snajom Dušicom, čija su deca u Čačku i Beogradu.

U Požegi su sinovi Miodraga i žene mu Radmile od Perišića iz Dobrodola: Rade Tanasković sa ženom Milicom - deca su im u Požegi i u Beogradu, i brat mu Mire sa ženom Mirjanom - deca su im u Beogradu. U Čačku su Simeunovi sinovi Zoran i Slavko sa porodicom...

Ovde se nalaze i Kuća porodice Raičević i Krajputaš Ignjatu Vlaškoviću.

Ovo naselje je u potpunosti naseljeno Srbima (prema popisu iz 2002. godine).

**ISTORIJA**
----

Početak stvaranja naselja Kamenica pada pred kraj XVII i početak XVIII veka, to su se Kose naseljavale barem u to vreme. Porodice iz Crne Gore su se uglavnom doseljavale iz ekonomskih razloga tražeći za sebe prostor koji je u ovim krajevima stvoren povlačenjem stanovništva koje je tokom turske okupacije islamizovano. Krajem XVII muslimanske porodice rasturali su i hajduci te su se one iseljavale tako da Prvi ustanak 1804 nije zatekao u selu muslimanske familije. Doseljavanja novog stanovništva su bila spora, porodice su se selile prema raspitivanju i iskustvu onih koji su stigli, najviše iz Starog Vlaha i Crne Gore. Doseljavanjem, i same porodice, u najvećem živeći u zadrugama, su se razgranavale a krsno ime nije pripadalo domaćinu nego domu i baštini. Do promene prezimena dolazilo je i odlaskom na miraz ili usinovljavanjem. Doseljavanja su vršena na prostoru koji je bio opšta svojina, dok se nije počela zemlja obrađivati i voćnjaci saditi, za svojinu se nije težilo. U knjizi spahijskih prihoda u rani, plaćalo se kukuruzom, dosta ređe i pšenicom. Leti je stoka terana na ispašu u planinu. Podaci govore da je stanovništvo držalo ovce, koze, svinje, goveda, retko je ko imao konja. Voćarstvo se počelo razvijati oko 1850 g. Svojina se tada vodila kao: privatna, seoska, opštinska i državna. Kraj je bio siromašan pa su ljudi išli u pečalbu, uglavnom u grupi od osam radnika od kojih se jedan starao o grupi kao njen vođa.

Družetići su na levoj obali rečice Kamenica, podignuti na Maljen i Suvobor. Na istoku, potok ih odvaja od Pranjana. Pod Riorom su im zakosi i livade..

Naselje ovog kraja se prvi put pominje u turskom popisu 1525. godine pod imenom Kamenica. O nastanku imena Družetići nema sigurnih podataka. Do 1991. godine Kamenica i Družetići bili su jedno selo. Tada su se podelili i svako od njih dobilo je status sela.

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)